Из једне исправе дубровачког Већа умољених сазнајемо да је августа 1382. године краљ Твртко требало да иде у Усору. Међутим, о томе нема више података. Исте године је у Угарској умро краљ Лајош I Анжујски (1342-1382) након чега избија грађански рат. У борбе се укључио и босански краљ Твртко. Твртково учешће није се ограничило само на пружање помоћи побуњенику Иванишу Хорвату (коме је дао нека места у Усори, укључујући и град Добор) већ је, према писању Мавра Орбина, марта 1388. године босански краљ лично повео војску преко Саве у Срем. Босанска војска је, међутим, поражена, а "многи из Усоре" су поражени. У Летопису фра Николе Лашванина из 18. века пише да је "Иван, бан хрватски, прешао са војском усорском преко Саве у Срем, али га поразише Угари који чуваше Срем и Валково, многе Усорце похваташе, а он се, са малим бројем људи, једва спасао". Након описа ове битке је под истом годином записана и победа Влатка Вуковића и Радича Санковића код Билеће што иде у прилог веродостојности података. На основу расположиве изворне грађе, може се претпоставити да је усорску војску предводио тадашњи војвода Влатко Твртковић. Влатково име забележено је и у последњим повељама краља Твртка из 1390. године.